Il-kantanta lokali Ira Losco ntgħażlet mid-ditta internazzjonali Ipanema biex tkun l-ambaxxatriċi taż-żraben sajfin tagħhom. Hija ffirmat kuntratt ta’ sentejn. Carvel Malta, li tirrappreżenta d-ditta f’pajjiżna, għażlet ukoll lill-ħwienet tal-Eurosport biex ikunu d-distributuri esklussivi tagħhom f’Malta u Għawdex. “Wara l-ewwel laqgħa li kelli mat-tim internazzjonali tal-Ipanema kont naf li ser tkun ditta vera għal qalbi. Dawn iż-żraben, apparti li huma sbieħ u komdi, għandhom storja warajhom u vera kburija li intgħażilt proprju jien biex inkun parti minn din l-istorja ta’ suċċess,” qalet Ira Losco. Iż-żraben Ipanema, li fuq skala globali huma rriklamati mill-mudella Brażiljana Giselle Bundchen, huma oriġinali, b’disinn uniku u magħmulin minn materjali rriċiklati. Ira Losco intgħażlet biex tkun il-wiċċ tal-prodott tagħhom minħabba s-sens ta’ individwalità u oriġinalità li dejjem kellha, kemm fl-istil tal-mużika kif ukoll fejn jidħol stil ta’ lbies.